
RAPORT 
asupra proiectului de Lege pentru introducerea disciplinei "Educaţie şi cultură media" în învăţământul preuniversitar
(PLx. 326/2019)
1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 326 din 01 iulie 2019, Comisia pentru învăţământ, ştiinţă, tineret şi sport a primit spre dezbatere, în fond, proiectul de Lege pentru introducerea disciplinei "Educaţie şi cultură media" în învăţământul preuniversitar.
Pentru întocmirea raportului, Comisia a analizat avizul negativ al Comisiei pentru drepturile omului, culte și problemele minorităților naționale, avizul negativ al Comisiei juridice, de disciplină și imunități, avizul favorabil al Consiliului Legislativ nr. 84/13.02.2019, avizul nefavorabil al Consiliului Economic și Social nr.665/13.02.2019 și Punctul de vedere negativ al Guvernului nr. 788/27.05.2019.
Proiectul de lege are ca obiect de reglementare introducerea disciplinei „Educaţie şi cultură media”, în programa pentru învăţământul preuniversitar,  ca disciplină obligatorie pentru elevii claselor VI-IX, în scopul dezvoltării unor abilităţi media şi a unei capacităţi de a judeca critic, în mod independent, informaţiile primite. Totodată, în Expunerea de motive se susţine că „dezvoltarea fenomenului fake news generează o criză pentru societatea contemporană şi ameninţă inclusiv buna funcţionare a democraţiilor liberale, cu riscuri asupra securităţii şi siguranţei naţionale”, context în care elevii, tinerii trebuie pregătiți pentru a înțelege, verifica, filtra informațiile din spațiul mediatic și de pe rețelele de socializare. 
      
2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 17 deputaţi, din totalul de 26 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat domnul Petru Andea, secretar de stat în cadrul Ministerului Educației Naționale.  

3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în ședința din data de 26 iunie 2019, în condițiile art. 75 alin. (2) teza a III-a din Constituția României, republicată.
4.  În urma dezbaterii, în şedinţa din 17 septembrie 2019, Comisia a propus, cu 2 voturi pentru adoptare, 5 voturi împotriva adoptării și 10 abțineri, respingerea proiectului de Lege din următoarele considerente: 
- procesul de inovare curriculară inițiat de Ministerul Educației Naționale (MEN) în anul 2012, a vizat corelarea interdisciplinară şi deschideri pluri-, multi- şi transdisciplinare; accesibilitate, actualitate; centrarea pe învățarea relevantă pentru experiențele de viață ale elevilor. Doar în anul școlar 2018-2019, la nivelul Ministerului Educației Naționale au fost transmise numeroase propuneri de modificare și completare a Legii educației naționale nr. 1/2011, cu modificările și completările ulterioare, prin introducerea de noi discipline, cât și propuneri de creștere a numărului de ore la diferite discipline. În acest context, satisfacerea tuturor acestor solicitări și propuneri de modificare a planurilor-cadru în vigoare, prin introducerea de noi discipline și/sau creșterea numărului de ore, ar conduce la imposibilitatea proiectării unui curriculum-național care să respecte principiile educaționale, consacrate atât la nivel național, cât și la nivel european și internațional;
- modificarea planurilor cadru, oportunitatea introducerii/ scoaterii unei discipline din planul cadru se realizează de către instituţiile abilitate în acest domeniu, respectiv Ministerul Educației Naționale, acest aspect ţine de politica educaţională şi presupune dezbatere publică şi studiu de impact, atât în plan educaţional, cât şi din punct de vedere al resursei umane şi financiare;
- în ceea ce privește educația pentru mass-media, Ministerul Educației Naționale a desfășurat un efort special pentru realizarea unei oferte adecvate curriculare, în raport cu particularitățile de vârstă  ale elevilor, ale sistemului nostru educațional și ale marilor direcții de dezvoltare în domeniu educației și culturii media, de la nivel european. De aceea, la nivelul curriculumului școlar pentru învățământul gimnazial și pentru învățământul liceal, în curriculumul obligatoriu de trunchi comun și/sau în curriculumul la decizia şcolii/opțional, se regăsesc discipline/elemente de conținut și competențe care vizează dezvoltarea de abilități cu relevanţă pentru aspecte precum gestionarea riscurilor asociate navigării pe Internet, aplicabile și în ceea ce privește contactul și raportarea la știrile false (așa numitul fenomen fake news), precum Consiliere și orientare, Informatică şi TIC, Educaţie socială (toate din curriculum obligatoriu), Lectura şi abilităţile de viaţă (curriculum la decizia şcolii); teme și informații specifice se găsesc și în curriculumul din aria Limbă și Comunicare; 
- planul-cadru prevăzut a fi realizat de Ministerul Educaţiei Naţionale este nerealist şi nerealizabil având în vedere că se propune ca „specialiştii” prevăzuţi la art. 2, aleşi în baza unor criterii vagi şi netransparente, să îi „înveţe” pe profesorii de limba română, istorie, educaţie civică şi filosofie cum să predea o disciplină neprecizată, a cărei nevoie se întemeiază pe o noţiune vagă - „fake-news”, noţiune al cărei sens nu este suficient de unitar, încât pe această bază să fie creată o nouă disciplină. De exemplu, în expunerea de motive se afirmă: „pe fondul unei crize economice, sociale sau politice, şi în contextul manipulărilor de tip „fake-news”, ideologii toxice precum fascismul sau comunismul pot căpăta avânt”. Câtă vreme nu se explică dacă există vreo legătură între crizele economice, politice sau sociale, fake-news şi fascism/comunism, expunerea de motive rămâne la nivelul unei pledoarii politicianiste, fără temei științific. Nu există studii sau analize care să ateste faptul că o criză economică creşte cantitatea de ştiri false şi această creştere „dă avânt” fascismului sau comunismului; 

- nu se precizează cine şi în baza căror criterii selectează profesorii care să participe în fiecare an la cursurile de pregătire. Mai mult, nu se înţelege dacă profesorii aleşi să participe la cursurile de pregătire pot refuza sau sunt obligaţi să participe, iar dacă sunt obligaţi, nu se specifică în baza cărei legi ar fi posibil acest fapt;
- nu există bază științifică care să demonstreze că educaţia şi cultura media reuşesc să modifice rata analfabetismului funcţional, motiv invocat în expunerea de motive, nefiind o materie care te face să înţelegi conţinutul textelor şi nici să aplici practic anumite cunoştinţe teoretice. Se impune în primul rând ca materii precum logica, limbă și comunicare şi literatura să fie regândite ca structură şi rezultat dorit, astfel încât copiii să înveţe mai întâi să înţeleagă texte, pentru ca apoi, într-o etapă viitoare să se poată merge pe "identificarea şi respingerea argumentată a oricărei forme de retorică xenofobă, rasistă, antidemocrată şi antieuropeană". Altfel, această materie va însemna însuşirea mecanică a unor alţi termeni, consideraţi de un "grup de lucru" ca fiind politically correct, dar, de fapt, în subsidiar, copiii vor fi privaţi de gândirea şi analiza fenomenelor, fiind "învăţaţi" ce sa creadă despre fenomene, evenimente, sisteme etc. Totodată, riscurile asupra securităţii şi siguranţei naţionale, generate de „fake news”, reprezintă un domeniu mult prea greu de înţeles la nişte vârste atât de mici şi cu atât mai puţin ar putea învăţa să „respingă argumentat orice formă de retorică xenofobă, rasistă sau antisemită”;
- termenii şi noţiunile folosite în proiectul de lege şi în expunerea de motive sunt vagi, nepotriviţi unui demers normativ. 

